钦定古今图书集成/明伦汇编/氏族典/第263卷 > 王师范
## 钦定古今图书集成/明伦汇编/氏族典/第263卷 > 王师范

按《唐书王敬武传》，敬武为平卢节度使，龙纪元年卒，
子师范年十六，自称留后。全忠已并郓州，遣兵攻师
范，师范下之。会全忠围凤翔，昭宗诏方镇赴难，以师
范附全忠，命杨行密部将朱瑾攻青州。师范闻之，哭
曰：“吾为国守藩，君危不持，可乎？”乃与行密连盟，杀全
忠守将娄敬思。全忠使从子友宁率军东讨，王茂章
与师范合击友宁于石楼，斩其首，传于行密。全忠怒，
悉军二十万倍道至，茂章敛军而南。全忠败师范兵
于临昫，获其弟师克。是时，师范众尚十馀万，诸将请
决战，而师范以弟故，乃请降，全忠表为河阳节度使。
既受唐禅，友宁妻诉仇人于朝，乃族师范于洛阳。